KOMISSION TÄYTÄNTÖÖNPANOASETUS (EU) 2021/166,

annettu 10 päivänä helmikuuta 2021,

täytäntöönpanoasetuksen (EU) 2015/1368 muuttamisesta mehiläishoitoalan kansallisten ohjelmien pidentämisen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 57 artiklan ensimmäisen kohdan c alakohdan ja 223 artiklan 3 kohdan ensimmäisen alakohdan c alakohdan,

sekä katsoo seuraavaa:

(1) Komission täytäntöönpanoasetuksessa (EU) 2015/1368 (2) vahvistetaan kansallisten mehiläishoito-ohjelmien ilmoittamista, hyväksymistä ja muuttamista koskevat säännöt.

(2) Euroopan parlamentin ja neuvoston asetuksen (EU) 2020/2220 (3) mukaisesti 1 päivän elokuuta 2019 ja 31 päivän heinäkuuta 2022 väliseksi ajaksi laadittujen kansallisten ohjelmien voimassaoloa pidennetään 31 päivään joulukuuta 2022 saakka.

(3) Neuvoston asetuksessa (EU, Euratom) 2020/2093 (4) vahvistetaan Euroopan maatalouden tukirahaston, jäljempänä ’maataloustukirahasto’, vuotuinen enimmäismäärä. Tämän enimmäismäärän puitteissa rahastosta rahoitetaan unionin rahoitusosuus mehiläishoito-ohjelmille vuodesta 2021 alkaen. Monivuotisessa rahoituskehyksessä maataloustukirahastolle vahvistettuun kokonaisrahoitukseen sisältyy vuosittaisen mehiläishoito-ohjelmien tuen korottaminen 60 miljoonaan euroon.

(4) Jäsenvaltioiden olisi muutettava kansallisia ohjelmiaan siten, että niissä otetaan huomioon voimassaoloajan pidentäminen ja mehiläishoitoalan määrärahojen korotus. Niiden olisi ilmoitettava komissiolle hyväksyntää edellyttävät muutetut ohjelmat viimeistään 15 päivänä maaliskuuta 2021.

(5) Maksujen jatkuvuuden varmistamiseksi maksut, jotka liittyvät 1 päivän elokuuta 2022 ja 31 päivän joulukuuta 2022 välisenä aikana toteutettuihin toimenpiteisiin olisi suoritettava tuensaajille 16 päivän lokakuuta 2022 ja 15 päivän lokakuuta 2023 välisenä aikana.

(6) Sen vuoksi täytäntöönpanoasetusta (EU) 2015/1368 olisi muutettava.

(7) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2015/1368 seuraavasti: 1) Lisätään 3 artiklaan toinen kohta seuraavasti: ”Jäsenvaltioiden on ilmoitettava komissiolle viimeistään 15 päivänä maaliskuuta 2021 kansallisten ohjelmiensa muuttamisesta asetuksen (EU) N:o 1308/2013 55 artiklan 1 kohdan toisen alakohdan mukaisesti. Kyseisessä muutoksessa on otettava huomioon unionin rahoitusosuuden korottaminen vuodesta 2021 alkaen.” 2) Lisätään 5 artiklan 1 kohtaan toinen alakohta seuraavasti: ”Komissio hyväksyy 3 artiklan toisen kohdan mukaiset mehiläishoito-ohjelmien muutokset asetuksen (EU) N:o 1308/2013 57 artiklan ensimmäisen kohdan c alakohdan nojalla viimeistään 15 päivänä kesäkuuta 2021.” 3) Lisätään 7 artiklaan kolmas kohta seuraavasti: ”Poiketen siitä, mitä toisessa kohdassa säädetään, 1 päivän elokuuta 2022 ja 31 päivän joulukuuta 2022 välisenä aikana toteutettuihin toimenpiteisiin liittyvät maksut suoritetaan 16 päivän lokakuuta 2022 ja 15 päivän lokakuuta 2023 välisenä aikana.”

2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä helmikuuta 2021. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2015/1368, annettu 6 päivänä elokuuta 2015, Euroopan parlamentin ja neuvoston asetuksen (EU) N:o 1308/2013 soveltamissäännöistä mehiläishoitoalan tuen osalta (EUVL L 211, 8.8.2015, s. 9).

(3) Euroopan parlamentin ja neuvoston asetus (EU) 2020/2220, annettu 23 päivänä joulukuuta 2020, tiettyjen siirtymäsäännösten vahvistamisesta Euroopan maaseudun kehittämisen maatalousrahaston (maaseuturahasto) ja Euroopan maatalouden tukirahaston (maataloustukirahasto) tukea varten vuosina 2021 ja 2022 sekä asetusten (EU) N:o 1305/2013, (EU) N:o 1306/2013 ja (EU) N:o 1307/2013 muuttamisesta varojen ja soveltamisen osalta vuosina 2021 ja 2022 ja asetuksen (EU) N:o 1308/2013 muuttamisesta varojen ja tällaisen tuen jakamisen osalta vuosina 2021 ja 2022 (EUVL L 437, 28.12.2020, s. 1).

(4) Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433I, 22.12.2020, s. 11).